**Tumačenje broj 33/23 od 4. svibnja 2023.g.**

Člankom 80. propisano je: Nakon što prestane obavljati poslove ravnatelja, radniku se osigurava rad na radnom mjestu njegove stručne spreme, odnosno u odgojno-obrazovnom procesu.

Kolektivnim ugovorom za zaposlene u predškolskim ustanovama Grada Zagreba uređuju se međusobna prava i obveze potpisnika istog te prava i obveze iz rada i na osnovi rada radnika u predškolskim ustanovama kojima je osnivač Grad Zagreb, stoga se i odredba članka 80., tj. obveza osiguravanja rada na radnom mjestu stručne spreme radnika (radno mjesto odgojitelja ili stručnog suradnika u dječjem vrtiću) koji je prestao obavljati dužnost ravnatelja odnosi isključivo na predškolsku ustanovu kojoj je osnivač Grad Zagreb i ne može se odnositi na neku drugu odgojno-obrazovnu ustanovu (npr. škola) ili gradsko upravno tijelo (npr. ono koje obavlja poslove koji se odnose na odgoj i obrazovanje). Uvažavajući navedeno, kao i činjenicu da je člankom 37. Zakona o predškolskom odgoju i obrazovanju propisano da za ravnatelja dječjeg vrtića može biti imenovana osoba koja ima završen studij odgovarajuće vrste za rad na radnome mjestu odgojitelja ili stručnog suradnika u dječjem vrtiću, po prestanku obavljanja poslova ravnatelja, dječji vrtić (poslodavac) u kojem je radnik obavljao poslove ravnatelja u skladu s odredbom Kolektivnog ugovora obvezan je navedenom radniku nakon što prestane obavljati poslove ravnatelja osigurati rad na radnom mjestu njegove stručne spreme, odnosno u odgojno-obrazovnom procesu (obzirom da se radi o stručnim radnicima).